b'\n_START_ARTICLE_\nMurena\n_START_SECTION_\nHistoria\n_START_PARAGRAPH_\nYhtye on ollut kasassa 90-luvun puoliv\xc3\xa4list\xc3\xa4 l\xc3\xa4htien kolmen alkuper\xc3\xa4isen j\xc3\xa4senen, Jarno Kankaan, Antti Hongan ja Marko Kankaan voimin. Alkuaikoina yhtyeen nimi vaihtui l\xc3\xa4hes joka keikalla, jonka takia Murenan katsotaan syntyneen vasta vuonna 2000, jolloin yhtyeen nykyinen nimi tuli pysyv\xc3\xa4sti k\xc3\xa4ytt\xc3\xb6\xc3\xb6n. Yhtye otti nimen "Murena" k\xc3\xa4ytt\xc3\xb6\xc3\xb6n omien sanojensa mukaan, koska se kuulosti "tarpeeksi karskilta ja kovalta musiikkiin verrattaessa" ja on selvitt\xc3\xa4nyt my\xc3\xb6s sen verran, ettei nimell\xc3\xa4 ole mit\xc3\xa4\xc3\xa4n tekemist\xc3\xa4 ankeriaskala mureenan kanssa. Alun perin perinteisemp\xc3\xa4\xc3\xa4 metallia soittanut yhtyeen musiikkityyli siirtyi pysyv\xc3\xa4n nimen turvin my\xc3\xb6s omaper\xc3\xa4isemp\xc3\xa4\xc3\xa4n suuntaan miss\xc3\xa4 se on t\xc3\xa4ll\xc3\xa4kin hetkell\xc3\xa4. Parin vuoden Murenan olemassaolon j\xc3\xa4lkeen joukkoihin liittyi toinen kitaristi Joni Tanskala, joka taas avasi yhtyeelle uusia mahdollisuuksia kun musiikkiin saatiin toisen kitaran siivitt\xc3\xa4m\xc3\xa4n\xc3\xa4 enemm\xc3\xa4n melodiaa ja yhtyeen jokainen j\xc3\xa4sen alkoi pikkuhiljaa opetella my\xc3\xb6s soiton ohessa laulua._NEWLINE_Yhtyeen esikoislevyn ty\xc3\xb6st\xc3\xb6 l\xc3\xa4hti k\xc3\xa4yntiin kun Charon-yhtyeen kitaristi Pasi Sipil\xc3\xa4 bongasi Murenan keikalla ja halusi ryhty\xc3\xa4 tuottamaan yhtyeen levy\xc3\xa4. Levyn esituotanto aloitettiin marras-joulukuussa 2006. Levyn nimeksi alun perin kaavailtiin levyn viimeist\xc3\xa4 kappaletta "13. kuukausi", mutta yhtye ei halunnut sit\xc3\xa4 k\xc3\xa4ytt\xc3\xa4\xc3\xa4, koska Mokoma-metalliyhtyeelt\xc3\xa4 l\xc3\xb6ytyy Viides vuodenaika -niminen levy. Murena kuitenkin tyk\xc3\xa4styi 13. kuukausi -ideaan ja haki t\xc3\xa4st\xc3\xa4 tietoa ja eteen osui sanat "Metonin jakso", joka on muun muassa juutalaisessa ajanlaskussa k\xc3\xa4ytetty 19 vuoden pituinen ajanjakso. T\xc3\xa4st\xc3\xa4 yhtye v\xc3\xa4\xc3\xa4nsi nimen Metonin jakso. Levyn piti alun perin ilmesty\xc3\xa4 huhtikuussa 2007, mutta studionauhoitus ja kappaleiden hionta viiv\xc3\xa4stytti julkaisua sen verran, ett\xc3\xa4 yhtye yhdess\xc3\xa4 levy-yhti\xc3\xb6n kanssa p\xc3\xa4\xc3\xa4tti siirt\xc3\xa4\xc3\xa4 julkaisun elokuuhun. Avausviikollaan Murenan esikoislevy sijoittui listasijalle 37.'